Document ID: 31998D0695

Rozhodnutie Komisie
zo 24. novembra 1998
stanovujúce osobitné podmienky pre dovoz produktov rybolovu a akvakultúry pochádzajúcich z Mexika
(oznámené pod číslom dokumentu C(1998) 3586)
(Text s významom pre EHP)
(98/695/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 stanovujúcu zdravotné podmienky pre produkciu a uvádzanie produktov rybolovu na trh [1], naposledy zmenenú a doplnenú smernicou 97/79/ES [2], a najmä na jej článok 11,
keďže odborníci Komisie vykonali inšpekčnú návštevu Mexika, aby si overili podmienky, v ktorých sa produkujú, skladujú a expedujú produkty rybolovu do spoločenstva;
keďže ustanovenia legislatívy Mexika o zdravotnej inšpekcii a monitorovaní produktov rybolovu možno považovať za rovnocenné s ustanoveniami smernice 91/493/EHS;
keďže v Mexiku "Dirección General de Calidad Sanitaria de Bienes y Servicios (DGCSBS) de la Secretaría de Salud" je schopná efektívne overovať uplatňovanie platných zákonov;
keďže postup získania zdravotného certifikátu, ktorý uvádza článok 11, odsek 4, písmeno a) smernice Rady 91/493/EHS musí zahŕňať aj definíciu modelu certifikátu, minimálne požiadavky týkajúce sa jazyka/jazykov, v ktorých musí byť navrhnutý a funkciu osoby, ktorá je oprávnená ho podpísať;
keďže podľa článku 11, odseku 4, písmena b) smernice Rady 91/493/EHS na balenia produktov rybolovu by mala byť pripevnená značka, ktorá uvádza meno tretej krajiny a čísloschválenia/registrácie prevádzkárne, spracovateľskej lode, chladiarenského skladu alebo mraziarenskej lode pôvodu s výnimkou určitých zmrazených produktov;
keďže podľa článku 11, odseku 4, písmena c) smernice Rady 91/493/EHS sa musí zostaviť zoznam schválených prevádzkární, spracovateľských lodí alebo chladiarenských skladov, keďže sa musí zostaviť aj zoznam mraziarenských lodí registrovaných v zmysle smernice 92/48/EHS [3]; keďže tieto zoznamy sa musia zostaviť na základe správy od DGCSBS komisii; keďže úlohou DGCSBS preto je, aby zabezpečila plnenie ustanovení článku 11 odseku 4 smernice Rady 91/493/EHS, ktoré boli prijaté s týmto cieľom;
keďže DGCSBS poskytla úradné ubezpečenia v súvislosti s plnením pravidiel stanovených v kapitole V prílohy smernice 91/493/EHS a v súvislosti s plnením podmienok rovnocenných s tými, ktoré ustanovuje uvedená smernica pre schválenie alebo registráciu prevádzkární, spracovateľských lodí, chladiarenských skladov alebo mraziarenských lodí pôvodu;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
"Dirección General de Calidad Sanitaria de Bienes y Servicios (DGCSBS) de la Secretaría de Salud" bude príslušným orgánom Mexika na overovanie a certifikáciu, že produkty rybolovu a akvakultúry plnia požiadavky smernice 91/493/EHS.
Článok 2
Produkty rybolovu a akvakultúry pochádzajúce z Mexika musia spĺňať nasledujúce podmienky:
1. každá zásielka musí byť sprevádzaná očíslovaným originálnym zdravotným certifikátom, riadne vyplneným, podpísaným, opatreným dátumom a pozostávajúcim z jedného listu v súlade so vzorom uvedeným v prílohe A k tomuto rozhodnutiu;
2. produkty musia pochádzať zo schválených prevádzkární, spracovateľských lodí, chladiarenských skladov alebo z registrovaných mraziarenských lodí, uvedených na zozname v prílohe B k tomuto rozhodnutiu;
3. s výnimkou voľne ložených mrazených produktov rybolovu určených pre výrobu konzervovaných potravín, musia byť všetky balenia označené slovom "MEXICO" a číslom schválenia/registrácie prevádzkárne, spracovateľskej lode, chladiarenského skladu alebo mraziarenskej lode pôvodu nezmazateľnými písmenami.
Článok 3
1. Certifikáty uvedené v článku 2, bode (1) musia byť vyhotovené aspoň v jednom z úradných jazykov členského štátu, v ktorom sa vykonávajú kontroly,
2. Certifikáty musia obsahovať meno, funkciu a podpis zástupcu DGCSBS a jeho úradnú pečiatku vo farbe inej ako ostatné overenia.
Článok 4
Toto rozhodnutie je adresované členským štátom.
V Bruseli 24. novembra 1998

Labels: 3
0
18
6